РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/231-16

13. октобар 2016. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 12. ОКТОБРА 2016. ГОДИНЕ

Седница је почела у 12,00 часова.

 Седници је председавао др сц. мед. Дарко Лакетић, председник Одбора.

Седници су присуствовали чланови Одбора: др Бранислав Блажић, проф. др Милан Кнежевић, др Драгана Баришић, др Љубица Мрдаковић Тодоровић, др Милован Кривокапић, др Десанка Репац, др Даница Буквић, Бранка Стаменковић, Гордана Чомић, др Драган Весовић и др Жарко Кораћ.

Седници Одбора су присуствовали заменици одсутних чланова Одбора: Станислава Јаношевић (др Светлана Николић Павловић) и Марјана Мараш.

Седници нису присуствовали чланови Одбора: проф. др Милован Бојић, Немања Шаровић и др Муарем Бачевац, као ни њихови заменици.

 На предлог председавајућег Одбора, једногласно, усвојен је следећи:

Д н е в н и р е д

1. Избор заменика председника Одбора,
2. Образовање Радне групе за разматрање представки грађана и организација из делокруга Одбора,
3. Разно.

 Пре преласка на разматрање утврђеног дневног реда, усвојен је, без примедаба, Записник друге седнице Одбора, која је одржана 7.октобра 2016. године.

 Прва тачка дневног реда - **Избор заменика председника Одбора**

Председник Одбора др сц. мед. Дарко Лакетић је за заменика председника Одбора предложио др Љубицу Мрдаковић Тодоровић, истакавши да је она у претходном мандату веома успешно обављала функцију заменика председника Одбора и да је сигуран да ће тако бити и у овом сазиву Народне скупштине.

 Гордана Чомић је изнела начелну примедбу да је нерационално да из исте посланичке групе буду и председник и заменик председника Одбора и да то није добро ни за Одбор ни за парламентаризам уопште.

 Срђан Ного је указао да овај одбор поред питања здравља треба да се бави и темом породице. Имајући у виду значај ове теме, сматра да иста мора да буде заступљена на седницама Одбора или предлаже да се образује посебан одбор за породицу односно формира пододбор за питања породице.

Бранка Стаменковић је поновила неслагање због избора председника и заменика председника радних тела без претходних консултација. Сагласила се да лекари добро познају здравствени систем јер су највишпе у контакту са овим системом на дневном нивоу, али сматра да ће остали чланови Одбора, који нису лекари, презентовати тај систем из угла корисника здравствених услуга чиме ће допринети квалитету и конструктивности рада Одбора.

Др Бранислав Блажић је у вези са питањем консултација о избору председника и заменика председника одбора које се покреће на свакој седници, изнео став да консултације постоје тамо где се не може обезбедити већина. Рекао је да се ова владајућа већина јако добро договара унутар своје коалиције, те када неко други буде имао довољан број посланика да утиче на одлуке, тада ће се и са њима договарати. Према његовим речима основни постулат демократије је да парламентарна већина предлаже кандидата за којег сматра да је најквалитетнији и да ова власт уважава опозицију и излази јој у сусрет када год је то могуће. Одговорио је да се у претходном сазиву водила брига о породици, али да се ово питање не може издвојити јер не постоји стручњак за породицу нити посебно министарство и да је логично да су лекари компетентни за ова питања. Нагласио је да чланови Одбора имају право да предложе тему за коју сматрају да је значајна и актуелна, а Одбор ће подржати сваки конструктиван предлог.

Др сц. мед. Дарко Лакетић је потврдио да је у претходнпм сазиву породица била у фокусу овог одбора, почев од календара вакцинације до разматрања представки и појединачних случајева која су се односила на питања деце и породице у целини. Такође наглашава да ће се председник и заменик председника одбора променити када се промени однос у саставу одбора и парламента, али да то не би требало да утиче на рад овог тела. С тинм у вези очекује конструктиван став и заједнички допринос свих како би здравствени систем учинили бољим.

Бранка Стаменковић је поручила да парламентарна демократија не може да се сведе на пуку математику и обећала да ће се њена посланичка група када дође на власт договарати са опозицијом за места председника и заменика председника одређених одбора. Очекује да ће председник Одбора уврстити у дневни ред теме које чланови одбора буду предлагали. Изразила је жаљење што је овај одбор колатерална штета односа према Посланичкој групи Доста је било, на нивоу Народне скупштине.

Др Драган Весовић је навео да се овде не спори колико је ко освојио мандата те да сваки предлог који долази од стране опозиције није уперен против владајуће већине јер ће исти ствари можда променити на боље. Подражаће предлог да др Љубица Мрдаковић Тодоровић буде изабрана за заменика председника Одбора, али сматра да треба послушати и колегинице Чомић и Стаменковић јер је допринос сваког члана важан, те је позвао на толеранцију и заједнички рад у циљу бољитка здравственог система и државе.

Др Драгана Баришић је подсетила да седницама Одбора могу да присуствују сви народни посланици и да учествују у његовом раду. Истиче да је др Љубица Мрдаковић Тодоровић у претходном сазиву одговорно обављала функцију заменика председника Одбора за здравље и породицу и да очекује такав рад у континуитету.

 Др Жарко Кораћ је изнео да је народни посланик од 90-тих година и да је увек био члан овог одбора. С тим у вези добро познаје парламентарну праксу и зато може рећи да је Одбор за здравље и породицу специфичан због тога што ради по темама, најмање је заступљена политика и најмање је важно ко је председник Одбора, с обзиром на то да се одлуке доносе највећим консензусом. Појаснио је да је досадашња парламентарна пракса и обичај, односно симболичан гест заједничког рада то да се место заменика предедника Одбора даје опозицији, посебно имајући у виду да владајућа већина увек има коначну реч. Осим ове принципијелне примедбе навео је и да нема сумњу да ће због свега реченог овај одбор и даље добро радити.

Др Бранислав Блажић је појаснио да приликом разматрања ко ће којим Одбором председавати водило рачуна о процентуалној заступљености сваке посланичке групе у односу на укупан број посланика, те да се зато не може говорити да није поштован демократски принцип. Поред тога истиче да сваки члан одбора има право да изнесе своје предлоге и да дискутује о свим темама.

Бранка Стаменковић није спорила да је опозиција заступљена на појединим местима председника и заменика председника одбора, али истиче да Покрет Доста нема ни једно ово место у двадесет одбора, иако је уз Српску радикалну странку, најача опозициона посланичка група у овом сазиву. Сматра да је оваква ситуација нелогична, осим ако владајућа већина не дели опозицују на подобну и неподобну.

Председник Одбора др сц. мед. Дарко Лакетић је истакао да се увек залагао за толеранцију и дијалог, те да је постојао договор о подпредседничком месту у Народној скупштини са Посланичком групом Доста је било, али да се исти није испоштовао, иако је владајућа већина била спремна да гласа за то.

Срђан Ного је сагласан да све што се тиче здравства тиче се и породице, али је апострофирао да је питање породице шире од теме здравства. С тим у вези наводи да нико из министарства надлежног за област рада, породице и социјалних питања није долазио на седнице овог одбора, те да је мандатар Александар Вучић, приликом консултација о саставу Владе изразио слагање са Српским покретом Двери да је породица најважније питање које постоји у Србији. Упозорио је да данас нема већег проблема од изумирања српског народа, којег је сваке године 38.000 мање. Зато сматра да овај проблем треба да буде приоритет свих државних институција, свих грађана и да питање породице треба ставити на важно место, уз укључивање других министарстава у решавање овог важног питања.

Др сц. мед. Дарко Лакетић истиче да Одбор за здравље и породицу, лекари и сви чланови Одбора имају индентичан однос према породици и да се труде да унапреде здравствени систем и поправе однос према породици у сваком смислу.

Др Милован Кривокапић је подвукао да назив овог одбора јасно говори о чему се ради, као и то да са поједицима и породицом највише комуницирају лекари, због чега ова питања и јесу у његовом делокругу.

Након дискусије, Одбор је већином гласова (10 гласова за, 1 глас против, од 11 присутних чланова Одбора) изабрао др Љубицу Мрдаковић Тодоровић за заменика председника Одбора за здравље и породицу.

 Друга тачка дневног реда **- Образовање Радне групе за разматрање представки грађана и организација из делокруга Одбора**

Председник Одбора др сц. мед. Дарко Лакетић је подсетио да се представничка функција Народне скупштине, односно одбора, остварује успостављањем и развијањем односа између грађана и народних посланика који заступају њихове интересе у Народној скупштини. У остваривању oве функције, народни посланици у одборима разматрају иницијативе, петиције, представке, предлоге у оквиру своје области односно из свог делокруга, о чему увек извештавају подносиоце. Истакао је да је овај одбор у сазиву 2014. до 2016. године размотрио 170 представки и о свакој донео одговарајући закључак. Сходно томе а сагласно овлашћењима из члана 44. став 6. Пословника Народне скупштине, образовао је Радну групу за разматрање представки грађана и организација у саставу: др Драгана Баришић, др Милован Кривокапић и др Жарко Кораћ.

Задатак ове радне групе је да на састанцима разматра представке грађана и организација, припрема предлоге за њихово решавање односно поступање по истим, о чему ће Одбору на седници, периодично, подносити извештај.

Пошто је упознат да је у овом сазиву Одбору стигло десетак представки, тражио је од секретара Одбора да их одмах уручи члановима Радне групе, који ће у наредним данима организовати састанак и известити одбор о томе.

Бранка Стаменковић је изнела примедбу да је у Радној групи један представник опозиције и да то опет није посланик Покрета Доста је било, иако је она изузетно заинтересована за рад по представкама.

Председник Одбора др сц. мед. Дарко Лакетић је изнео да је у претходном сазиву водио ову радну групу коју су чинила три лекара јер су се представке углавном односиле на здравствени систем. С тим у вези, одлучио је да радну групу за представке образује у овом саставу јер је сигуран да именовани посланици могу да одговоре изазовима посла који је пред њима јер имају богато искуство у својој струци.

Бранка Стаменковић је упозната са радом овог одбора у претходном сазиву и са тим да грађани и организације још увек наилазе на проблеме унутар здравственог система. Сматра да би рад у овој радној групи добио на квалитету управо са чланом одбора који није лекар, јер би проблеми били сагледани на другачији начин, из угла грађанина који се суочава са здравственим системом.

Председник Одбора др сц. мед. Дарко Лакетић је одговорио да ће чланови Одбора бити упознати са свим представкама, да ће моћи да дискутују и да се о њима изјасне на седници Одбора. Констатовао је да је на основу члана 44. став 6. Пословника Народне скупштине образовао Радну групу за разматрање представки грађана и организација из делокруга Одбора у саставу: др Драгана Баришић, др Милован Кривокапић и др Жарко Кораћ.

Трећа тачка дневног реда – **Разно**

Бранка Стаменковић је упозорила да се крше одредбе Пословника Народне скупштине обзиром на то да се седнице одбора не држе понедељком, тако да посланици морају да напуштају скупштинску салу у време пленарног заседања, којем такође имају обавезу да присуствују. Сматра и да је неопходна динамика одржавања седница сваког понедељка како би се обрадиле све представке и све теме које су у делокругу рада Одбора.

Др Жарко Кораћ је одговорио да се седнице Одбора углавном одржавају у дане заседања Народне скупштине из разлога смањења трошкова због доласка на седнице одбора, с обзиром на то да је велики број народних посланика из унутрашњости. Други разлог је тај што се посланици у дану када нема заседања баве својим примарним занимањем. Сугерисао је да се седнице Одбора одржавају у време паузе пленарног заседања.

Председник Одбора др сц. мед. Дарко Лакетић је одговорио да ће се због наведених разлога трудити да седнице одбора сазива у паузи заседања Народне скупштине.

Др Драган Весовић је подржао став председника Одбора да се седнице одбора одржавају у дане када је пленарно заседање, из разлога што он није на сталном раду у Народној скупштини, те су му дани када нема седница значајне за његову професију и стручни рад.

Бранка Стаменковић је реплицирала да свој посао схвата јако озбиљно и да не разуме како се то два посла могу обављати ваљано ако је темпо рада у Народној скупштини као претходних дана када се радило до касно увече, а обавеза је народних посланика да присуствују седницама. Такође је поводом трошкова подсетила да сви народни посланици имају право на бесплатан превоз у друмском, железничком и другом саобраћају што је јефтиније од доласка на седнице сопственим аутом.

Председник Одбора др сц. мед. Дарко Лакетић је реаговао тако што је упозорио да неће толерисати политичку демагогију у дискусијама на одбору а посебно увредљиво обраћање посланицима који свој посао обављају часно, с обзиром на то да сваки народни посланик има право и да се бави струком за коју се школовао. Сматра да су коментари ове врсте некоректни и увредљиви за народне посланике.

Др Драгана Баришић је истакла да је дискусија прешла праг толеранције и да се не слаже са ставом народне посланице из разлога што она лично све своје професионалне и приватне обавезе успева да обавља на добар начин, те је тражила да председник Одбора убудуће одузима реч због овакве дискусије.

Бранка Стаменковић је упутила извињење колегама који су њену дискусију схватили као увредљиву, а потом је затражила од председника Одбора објашњење да ли ће одбор радити како то Пословник налаже.

Председник одбора др сц. мед. Дарко Лакетић је одговорио да ће се седнице Одбора одржавати увек када је то неопходно и када постоји потреба да се размотре одређена питања из његовог делокруга.

 Седница је завршена у 13,00 часова.

 СЕКРЕТАР ПРЕДСЕДНИК

Божана Војиновић Др сц. мед. Дарко Лакетић